b'\n_START_ARTICLE_\nKaarlo Enqvist-Atra\n_START_PARAGRAPH_\nKarl Johan Enqvist (taiteilijanimi vuodesta 1906 Kaarlo Johannes Enqvist-Atra tai Kaarlo Atra) (18. kes\xc3\xa4kuuta 1879 Kulju, Lemp\xc3\xa4\xc3\xa4l\xc3\xa4 \xe2\x80\x93 22. hein\xc3\xa4kuuta 1961 Helsinki) oli suomalainen kuvataiteilija ja kirjailija.\n_START_SECTION_\nEl\xc3\xa4m\xc3\xa4 ja ty\xc3\xb6t\n_START_PARAGRAPH_\nKuljun kartanon myll\xc3\xa4rin perheeseen syntyneen Enqvist-Atran taiteelliset lahjat huomattiin jo ensimm\xc3\xa4isin\xc3\xa4 kouluvuosina. Kun Kaarlo oli 12-vuotias, perhe muutti Tampereelle. H\xc3\xa4n opiskeli Suomen Taideyhdistyksen piirustuskoulussa Turussa 1897\xe2\x80\x931899 ja Acad\xc3\xa9mie Julianissa Pariisissa 1900\xe2\x80\x931901 ja osallistui Suomen Taiteilijain n\xc3\xa4yttelyihin vuosina 1899\xe2\x80\x931907. H\xc3\xa4nen taideopintojaan tukivat Kuljun kartanon omistaneet Palanderit sek\xc3\xa4 tamperelainen kultasepp\xc3\xa4 Kustaa Hiekka._NEWLINE_Tunnetuimmat Enqvist-Atran maalauksista ovat 1900\xe2\x80\x931902 maalatut Lemp\xc3\xa4\xc3\xa4l\xc3\xa4n kirkon alttaritaulut Kristus Getsemanessa ja Kristus ja Maria Magdalena. Renessanssin mestareita ihaillut Atra maalasi n\xc3\xa4m\xc3\xa4 taulut Firenzess\xc3\xa4 Italiassa. Muu tuotanto koostui l\xc3\xa4hinn\xc3\xa4 muotokuvista ja maisemamaalauksista._NEWLINE_Enqvist-Atra julkaisi my\xc3\xb6s kirjoja ja n\xc3\xa4ytelmi\xc3\xa4 ja oli sill\xc3\xa4 alalla 1900-luvun alussa melko tunnettu. Eino Leino kuvasi teoksessaan Suomalaisen kirjallisuuden historia h\xc3\xa4nt\xc3\xa4 n\xc3\xa4in:_NEWLINE__NEWLINE_\xc2\xbbKaarlo Atra (Enqvist), julkaissut siev\xc3\xa4sti suunnitellun romaanin Laura ja melkoista suosiota saavuttaneen n\xc3\xa4ytelm\xc3\xa4n Musta siipi, kumpikin sujuvan, taipuisan kyn\xc3\xa4n tuotteita, vaikka vailla syvemp\xc3\xa4\xc3\xa4 omintakeisuutta.\xc2\xbb _NEWLINE_Atra kuvitti my\xc3\xb6s kirjoja, muun muassa oman Laura-nimisen romaaninsa sek\xc3\xa4 Toivo Tarvaksen kirjan Legendoja. Musiikin alalla h\xc3\xa4n kirjoitti libreton Armas Launiksen oopperaan Aslak Hetta. _NEWLINE_Enqvist-Atra rakennutti 1903 jugend-tyylisen Tusculum-nimisen taiteilijahuvilan Lemp\xc3\xa4\xc3\xa4l\xc3\xa4n Hauralaan arkkitehti Gustav E. Aspin suunnitelmien mukaan ja vietti siell\xc3\xa4 joka vuosi ainakin kes\xc3\xa4kuukaudet. Talo on s\xc3\xa4ilynyt nykyp\xc3\xa4iv\xc3\xa4\xc3\xa4n alkuper\xc3\xa4isess\xc3\xa4 asussaan.'